Մահինուր Օզդեմիր

Մահինուր Օզդեմիր (, ), բելգիացի քաղաքական գործիչ։ Բելգիայի խորհրդարանի ամենաերիտասարդ անդամն ու առաջին բելգիացի խորհրդարանականը, որը հիջաբ էր կրել։ Եղել է «Մարդասիրական ժողովրդավարական կենտրոն» կուսակցության անդամ, սակայն 2015 թվականին հեռացվել է կուսակցությունից՝ Հայոց ցեղասպանությունը չճանաչելու համար։

Կենսագրություն 
Օզդեմիրն ունի երկքաղաքացիություն՝ Բելգիայի և Թուրքիայի։ Նա տիրապետում է ֆրանսերենի, ֆլամանդերենի, անգլերենի, թուրքերենի և իսպաներենի։ Նա նաև ունի քաղաքագիտության և հանրային կառավարման ոլորտում գիտական աստիճան, որը նա ստացել է Բրյուսելի ազատ համալսարանում։ Բացի այդ, Մահինուր Օզդեմիրը Սխարբեկի մի շարք ոչ կառավարական կազմակերպությունների ակտիվ անդամ է և ուսանողական կազմակերպության հիմնադիր։ 2006 թվականին Մահինուրն ընտրվել է Սխարբեկի քաղաքային խորհրդի անդամ։ 2009 թվականին Օզդեմիրը ընդգրկվել է քրիստոնյա դեմոկրատների «Հումանիստական ժողովրդավարական կենտրոն» կուսակցության կազմում, և նույն տարվա հունիսին նրանց կողմից ընտրվել խորհրդարանում։ Նա դարձել է խորհրդարանի առաջին հիջաբ կրող անդամը։ 2010 թվականի հուլիսի 30-ին Մահինուր Օզդեմիրն ամուսնացել է Ռահմի Գոկտաշի՝ Արդարություն և զարգացում կուսակցության խորհրդարանական կցորդի հետ։

Հայոց ցեղասպանության ժխտում 

2015 թվականի մայիսի 29-ին Մահինուր Օզդեմիրը հեռացվել է «Մարդասիրական ժողովրդավարական կենտրոն» կուսակցությունից, երբ հրաժարվել է Առաջին համաշխարհային պատերազմի ընթացքում հայերի զանգվածային սպանությունները ցեղասպանություն անվանել։ Կուսակցության ղեկավարը հայտարարել է, որ Մահինուրի այս արարքը հակասում է կուսակցության բարոյական սկզբունքներին, և կուսակցության՝ Հայոց ցեղասպանությունը չճանաչող բոլոր անդամները հեռացվելու են։ Օզդեմիրը, մեկնաբանելով այս միջադեպը, հայտարարել է, որ իր արարքը խոսքի ազատության դրսևորում է։ «Արդարություն և զարգացում» կուսակցությունը աջակցել է նրան, ինչպես նաև ի աջակցություն Մահինուրի՝ թուրքական համայնքը Բրյուսելում ցույց է անցկացրել։

Ծանոթագրություններ 

Հայոց ցեղասպանությունը ժխտողներ
Թուրքիայի կին քաղաքական գործիչներ
21-րդ դարի կին քաղաքական գործիչներ